C 100/110
MT
Il-Ġurnal Uffiċjali tal-Unjoni Ewropea
16.3.2023
3.15.
L-Uffiċċji għall-Ġestjoni tal-Assi se jkunu korpi speċjalizzati stabbiliti jew maħtura f’kull Stat Membru biex jiżguraw il-ġestjoni effiċjenti tal-proprjetà ffriżata u kkonfiskata, u biex jikkooperaw ma’ awtoritajiet kompetenti oħra responsabbli għat-traċċar, l-identifikazzjoni, l-iffriżar, il-konfiska u l-ġestjoni fil-livell nazzjonali jew f’każijiet transfruntiera.
Id-Direttiva proposta hija aktar preċiża fl-istabbiliment tar-rwoli u l-kompiti tal-uffiċċji u tipprovdi aktar ċarezza lill-Istati Membri fid-definizzjoni tal-infrastruttura tagħhom għall-irkupru tal-assi. 3.16.
Id-disponiment jew ir-ritorn tal-assi fi proċedimenti transfruntiera għandhom ikunu soġġetti għal ftehimiet ta’ kondiviżjoni tal-assi li għandhom jiġu ffirmati mill-Istati Membri rilevanti.
Is-sistemi nazzjonali jistgħu jvarjaw b’mod sinifikanti f’termini tat-tip ta’ awtoritajiet u proċeduri meħtieġa biex jidħlu fi ftehimiet bħal dawn.
Id-Direttiva proposta ma tinvolvix dispożizzjonijiet speċifiċi f’dan ir-rigward.
Għalhekk għandha, b’mod espliċitu, tagħti kompetenzi rilevanti f’dan ir-rigward lill-Uffiċċji għall-Irkupru u l-Ġestjoni tal-Assi. 3.17.
Il-kooperazzjoni ma’ pajjiżi terzi hija partikolarment importanti peress li l-kriminalità organizzata teżisti wkoll lil hinn mill-UE u toħloq riskji sinifikanti għas-sigurtà interna tal-UE.
Peress li l-kriminalità organizzata saret aktar interkonnessa, internazzjonali u diġitali, huwa importanti li jiġi żgurat li l-awtoritajiet f’pajjiżi terzi jkunu jistgħu jikkooperaw mal-pari tagħhom fl-Istati Membri.
Għandhom jiġu kkunsidrati diversi strumenti ta’ assistenza u appoġġ sabiex id-Direttiva proposta tiġi infurzata aktar. 3.18.
L-istrumenti ta’ konsultazzjoni użati mill-Kummissjoni qabel id-Direttiva proposta kienu inklużivi u adattati għall-varjetà ta’ partijiet interessati — b’mod partikolari, l-awtoritajiet rilevanti, il-professjonisti, l-organizzazzjonijiet tan-negozju, l-organizzazzjonijiet tas-soċjetà ċivili u l-pubbliku ġenerali — f’termini ta’ tul ta’ żmien u metodi.
Il-KESE jirrikonoxxi l-isforzi tal-Kummissjoni biex tagħmel disponibbli data u informazzjoni affidabbli dwar is-sitwazzjoni u l-progress tal-Istati Membri u tal-UE kollha kemm hi fil-qasam tal-irkupru tal-assi illeċiti.
Sforzi simili huma mistennija li jsiru waqt li d-Direttiva tkun qed tiġi trasposta fil-leġiżlazzjoni nazzjonali u waqt li l-implimentazzjoni tagħha tkun qed tiġi evalwata.
Brussell, l-14 ta’ Diċembru 2022.
Christa SCHWENG Il-President tal-Kumitat Ekonomiku u Soċjali Ewropew